གུ་གེའི་ལྡེབས་རིས་དང་དུང་དཀར་ཕུག་པའི་ལྡེབས་རིས་ངོས་སུ་ཡོད་པའི་བསྟན་མ་བཅུ་གཉིས་དང་ལུས་སྦྱོང་ཉི་ཤུའི་དཔེའུ་རིས་དེ་ཧ་ཅང་ཡག་པོ་རེད།བསྟན་མ་བཅུ་གཉིས་ཀྱི་ཆ་ལུགས་ཚང་མ་བོད་མོའི་རྣམ་པར་ལྟར་བྲིས་ཡོད།བོད་ལྭ་གྱོན་འདུགསྐྲ་རྒྱན་དང་བྲང་རྒྱན་གྱི་གཡུ་བྱུར་ཡང་བོད་ཆས་ཀྱི་གཟབ་སྤྲོས་བྱེད་སྟངས་རང་རེད།ལྔ་པ་ཆེན་པོ་དང་།སླེ་ལུང་སོགས་གཏེར་སྟོན་རྣམས་ཀྱིས་མཛད་པའི་བསྟན་མ་བཅུ་གཉིས་ཀྱི་ལོ་རྒྱུས་དང་བསྟོད་པ་སོགས་ལ་གཞིགས་ནའང་།བསྟན་མ་བཅུ་གཉིས་ཀྱི་གནས་ཡུལ་དེ་ཧི་མ་ལ་ཡའི་རི་རྒྱུད་གཡས་གཡོན་དུ་ཡིན་པ་ལས།རྒྱ་དཀར་ནག་གི་ཡུལ་མིན་པས།གྱོན་ཆས་དང་མཆོར་སྤྲོས་རྒྱག་སྟངས་བོད་ལུགས་ལྟར་ཡིན་དགོས།དེང་སང་ལྷ་བཟོ་ལ་ལས་བསྟན་མ་བཅུ་གཉིས་འབྲི་སྐབས་རྒྱ་གར་ལུགས་བཞིན་དང་།ཡང་ན་རྒྱ་ནག་ལུགས་བཞིན་བྲིས་པ་དག་ནི་ལོ་རྒྱུས་ཀྱི་གནས་བབ་དང་འགལ་བའི་གནས་ཚུལ་རང་རེད།དུང་དཀར་ཕུག་པའི་ནང་གི་ལུས་སྦྱོང་ཉི་ཤུའི་དཔེའུ་རིས་དེ་ནི་ཧ་ཅང་གལ་ཆེན་ཞིག་རེད།དུས་རབས་བཅུ་གཅིག་པའི་སྐབས་སུ་བྲིས་པའི་ལུས་སྦྱོང་གི་དཔེའུ་རིས་ཡིན་ཕྱིར་ཞིབ་འཇུག་གི་རིན་ཐང་ཤིན་ཏུ་ཆེའོ།།གོང་མ་ཆན་ལུང་ལ་ལྕང་སྐྱ་རོལ་པའི་རྡོ་རྗེས་ཕུལ་པའི་ལུས་སྦྱོང་གི་དཔེའུ་རིས་དེ་དེང་སང་ཕྱི་རྒྱལ་དུ་དཔེ་སྐྲུན་བྱས་ཡོད།དེ་ལ་ཆེད་མངགས་ཀྱིས་ཞིབ་འཇུག་བྱེད་མཁན་ཡང་མང་པོ་འདུག